CELEX: 32015R1747
Language: et
Date: 2015-09-30 00:00:00
Title: Komisjoni rakendusmäärus (EL) 2015/1747, 30. september 2015, millega parandatakse määruse (EL) nr 26/2011 (E-vitamiini lubamise kohta kõikide loomaliikide söödalisandina) lisa (EMPs kohaldatav tekst)

1.10.2015   
            
            
               ET
            
            
               Euroopa Liidu Teataja
            
            
               L 256/7
            
         KOMISJONI RAKENDUSMÄÄRUS (EL) 2015/1747,
   30. september 2015,
   millega parandatakse määruse (EL) nr 26/2011 (E-vitamiini lubamise kohta kõikide loomaliikide söödalisandina) lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta (1), eriti selle artikli 9 lõiget 2,
   ning arvestades järgmist:
   
               (1)
            
            
               Määruses (EÜ) nr 1831/2003 on sätestatud loomasöödas kasutatavatele söödalisanditele lubade andmine ning selliste lubade andmise alused ja kord. Kõnealuse määruse artikliga 10 on ette nähtud nõukogu direktiivi 70/524/EMÜ (2) alusel lubatud söödalisandite uuesti hindamine.
            
         
               (2)
            
            
               E-vitamiini hinnati uuesti ja määrusega (EL) nr 26/2011 (3) anti luba kasutada seda kõikide loomaliikide söödalisandina kuni 4. veebruarini 2021.
            
         
               (3)
            
            
               Ehkki määruse (EL) nr 26/2011 artiklis 1 on osutatud E-vitamiini valmististele, mida lubatakse kasutada söödalisandina loomasöötades selle määruse lisas esitatud tingimustel, puuduvad kõnealuses lisas viited valmististele. Selline ebakõla on viinud mõne liikmesriigi kontrolliasutused järeldusele, et E-vitamiini sisaldavad valmistised ei ole lubatud.
            
         
               (4)
            
            
               Et määrust (EL) nr 26/2011 saaks õigesti tõlgendada, tuleb selle määruse lisasse kanda viide, milles selgitatakse E-vitamiini sisaldavate valmististe kasutamist ja turule laskmist, sest see oli eesmärk, mida peeti silmas määruse vastuvõtmisel.
            
         
               (5)
            
            
               Lisaks on E-vitamiini märgistuse ametliku kontrollimise käigus saadud kogemused näidanud, et selgus tuleks luua ka söödalisandile antava konkreetse nimetuse osas.
            
         
               (6)
            
            
               Seetõttu tuleks määrust (EL) nr 26/2011 vastavalt parandada.
            
         
               (7)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 26/2011 lisa muudetakse järgmiselt.
   
               1)
            
            
               Veerus „Söödalisand” asendatakse
               
                           —
                        
                        
                           sõnad „E-vitamiin/all-rac-alfa-tokoferüülatsetaat” sõnadega „„E-vitamiin” või „all-rac-alfa-tokoferüülatsetaat””;
                        
                     
                           —
                        
                        
                           sõnad „E-vitamiin/RRR-alfa-tokoferüülatsetaat” sõnadega „„E-vitamiin” või „RRR-alfa-tokoferüülatsetaat””;
                        
                     
                           —
                        
                        
                           sõnad „E-vitamiin/RRR-α-tokoferool” sõnadega „„E-vitamiin” või „RRR-α-tokoferool””.
                        
                     
         
               2)
            
            
               Veergu „Muud sätted” lisatakse järgmine punkt.
               
                           „3.
                        
                        
                           E-vitamiini võib turule lasta ja kasutada söödalisandina valmistise kujul.”
                        
                     
         Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. september 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 268, 18.10.2003, lk 29.
   
      (2)  Nõukogu direktiiv 70/524/EMÜ, 23. november 1970, söödalisandite kohta (EÜT L 270, 14.12.1970, lk 1).
   
      (3)  Komisjoni määrus (EL) nr 26/2011, 14. jaanuar 2011, E-vitamiini lubamise kohta kõikide loomaliikide söödalisandina (ELT L 11, 15.1.2011, lk 18).